Zagreb, 27. travnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnice Maje Vučinić-Knežević, pomoćnice ministrice za demografiju, obitelj, mlade i socijalni politiku,** na 8. sjednici, održanoj 27. travnja 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Maje Vučinić-Knežević, pomoćnice ministrice za demografiju, obitelj, mlade i socijalnu politiku neće se pokrenuti, jer iz prikupljenih podataka i dokumentacije nije utvrđeno da je dužnosnica koristila obnašanje navedene dužnosti kako bi utjecala na postupanje Centra za socijalnu skrb Split u postupku razvoda braka, pa stoga nije niti došlo do povrede odredbi ZSSI-a.**

Obrazloženje

U Povjerenstvu je dana 2. svibnja 2017.g. zaprimljena neanonimna prijava mogućeg sukoba interesa protiv dužnosnice Maje Vučinić-Knežević, pomoćnice ministrice za demografiju, obitelj, mlade i socijalnu politiku pod brojem 711-U-1571-P-216/17-01-3 povodom kojeg se vodi predmet pod brojem: P-216/17.

U prijavi se u bitnome navodi da je dužnosnica utjecala na postupanje Centra za socijalnu skrb Split u parnici razvoda braka u pogledu ostvarenja osobnih odnosa u izvršavanju roditeljske skrbi nad maloljetnim djetetom te da je dužnosnica odbila postupiti po upućenima prigovorima sukladno ovlastima koje ima kao pomoćnica ministrice za demografiju, obitelj, mlade i socijalnu politiku.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 26. ZSSI-a propisano je da su pomoćnici ministara dužnosnici u smislu odredbi ZSSI-a, stoga je i dužnosnica Maja Vučinić-Knežević povodom obnašanja dužnosti pomoćnice ministrice zademografiju, obitelj, mlade i socijalnu politiku obvezna postupati sukladno odredbama ZSSI-a.

Na zahtjev Povjerenstva od 4. svibnja 2017.g. Broj: 711-I-661-P-216/17-02-17 kojim se poziva podnositelja prijave da precizira navode prijave koje je konkretne radnje dužnosnica u okviru obnašanja dužnosti pomoćnika ministrice za demografiju, obitelj, mlade i socijalnu politiku propustila poduzeti te s kojim se zahtjevima, kada i na temelju kojeg propisa podnositelj obraćao Ministarstvu za demografiju, obitelj, mlade i socijalnu politiku kao i da eventualno naznači druge poznate okolnosti i činjenice koje bi upućivale na moguću povredu odredbi ZSSI-a od strane dužnosnice, podnositelj prijave podnio je podnesak Povjerenstvu elektroničkim putem dana 7. svibnja 2017.g. kojim nije postupio sukladno zahtjevu Povjerenstva te nije precizirano navedene okolnosti iz kojih bi se mogla utvrditi vrsta propuštenih radnji te odnos povezanosti s dužnosnicom, već je naveo da je isti zahtjev proslijedio dužnosnici kako bi se Povjerenstvu dostavio predmet sa svim podnescima.

Nadalje, na zahtjev Povjerenstva od 11. listopada 2017.g. Broj: 711-I-6321-P-216/17-05-17 nadležni Centar za socijalnu skrb Split dostavio je očitovanje klasa: 050-01/17-01/12, urbroj: 2181-160-01-105-16-17-2 u kojem se navodi da dužnosnica Maja Vučinić-Knežević u obnašanju dužnosti pomoćnice ministrice za demografiju, obitelj, mlade i socijalnu politiku nije na bilo koji način pokušala utjecati na poduzimanje radnji ili donošenje odluka iz nadležnosti Centra za socijalnu skrb Split.

Člankom 7. ZSSI-a koji propisuje zabranjena djelovanja dužnosnika dužnosnicima je zabranjeno podstavkom c) zlouporabiti posebna prava dužnosnika koja proizlaze ili su potrebna za obavljanje dužnosti.

Ministarstvo za demografiju, obitelj, mlade i socijalnu politiku nije stranka u postupcima razvoda braka koji se vode pred nadležnim sudovima, a u kojima određene radnje sukladno zakonu poduzimaju i centri za socijalnu skrb. Iz zaprimljenog očitovanja Centra za socijalnu skrb Split proizlazi kako dužnosnica nije koristila obnašanje dužnosti pomoćnice ministrice kako bi na bilo koji način utjecala na postupanje iz nadležnosti navedenog Centra u postupku rastave braka bilo na štetu ili korist koje od strana u brakorazvodnom postupku, dok iz same prijave podnositelja te dopune prijave ne proizlaze okolnosti koje bi precizirale odnos povezanosti između podnositelja i dužnosnice ili nekih drugih osoba.

Obzirom na navedeno, nije utvrđeno da je dužnosnica Maja Vučinić-Knežević počinila zabranjeno djelovanje dužnosnika iz članka 7. stavka 1. podstavka c) ZSSI-a te se postupak protiv dužnosnice neće pokrenutipovodom navoda iz neanonimne prijave.

 Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Maja Vučinić-Knežević, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana